CELEX: 32019D1282
Language: bg
Date: 2019-07-29 00:00:00
Title: Решение за изпълнение (EC) 2019/1282 на Комисията от 29 юли 2019 година за отмяна на Решение за изпълнение 2014/246/ЕС за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг (Текст от значение за ЕИП.)

30.7.2019   
               
               
                  BG
               
               
                  Официален вестник на Европейския съюз
               
               
                  L 201/37
               
            
         РЕШЕНИЕ ЗА ИЗПЪЛНЕНИЕ (EC) 2019/1282 НА КОМИСИЯТА
         от 29 юли 2019 година
         за отмяна на Решение за изпълнение 2014/246/ЕС за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 5, параграф 6 от него,
         като има предвид, че:
         
                     (1)
                  
                  
                     Член 5, параграф 6 от Регламент (ЕО) № 1060/2009 оправомощава Комисията да приеме решение за еквивалентност, в което се посочва, че правната и надзорна уредба на трета държава задължава лицензираните или регистрираните в нея агенции за кредитен рейтинг (АКР) да спазват правно обвързващи изисквания, които са еквивалентни на определените в посочения регламент и които подлежат на ефективен надзор и правоприлагане в тази трета държава. Правната и надзорна уредба на трета държава се приема за еквивалентна, ако изпълнява поне трите условия, посочени в член 5, параграф 6 от Регламент (ЕО) № 1060/2009.
                  
               
                     (2)
                  
                  
                     На 28 април 2014 г. Комисията прие Решение за изпълнение 2014/246/ЕС (2), в което отбеляза, че тези три условия са изпълнени и че приема аржентинската правна и надзорна уредба на АКР за еквивалентна на изискванията на Регламент (ЕО) № 1060/2009 в редакцията му, която е била в сила тогава.
                  
               
                     (3)
                  
                  
                     Аржентинската правна и надзорна уредба все още изпълнява трите условия, първоначално предвидени в член 5, параграф 6 от Регламент (ЕО) № 1060/2009. Регламент (ЕС) № 462/2013 на Европейския парламент и на Съвета (3) обаче засили правния и надзорен режим на регистрираните в Съюза АКР, като въведе допълнителни изисквания за тях. Тези допълнителни изисквания включват правно обвързващи за АКР разпоредби относно рейтинговите перспективи, управлението на конфликтите на интереси, изискванията за поверителност, качеството на рейтинговите методики и представянето и оповестяването на кредитните рейтинги.
                  
               
                     (4)
                  
                  
                     По силата на член 2, втора алинея, точка 1, буква б) от Регламент (ЕС) № 462/2013, допълнителните изисквания с оглед на оценяването на еквивалентността на правната и надзорна уредба на трета държава се прилагат от 1 юни 2018 г.
                  
               
                     (5)
                  
                  
                     Предвид това на 13 юли 2017 г. Комисията поиска от Европейския орган за ценни книжа и пазари (ЕОЦКП) становище за еквивалентността на правната и надзорна уредба на няколко държави, сред които Аржентина, в което да бъдат отчетени въведените с Регламент (ЕС) № 462/2013 допълнителни изисквания, както и преценка за съществеността на евентуалните разлики.
                  
               
                     (6)
                  
                  
                     В техническото си становище, публикувано на 17 ноември 2017 г., ЕОЦКП заключи, че аржентинската правна и надзорна уредба на АКР не съдържа достатъчни норми с оглед на целта, поставена с въведените с Регламент (ЕС) № 462/2013 допълнителни изисквания.
                  
               
                     (7)
                  
                  
                     С Регламент (ЕС) № 462/2013 в член 3, параграф 1, буква ц) от Регламент (ЕО) № 1060/2009 се въвежда определение на рейтингова перспектива, която се включва в обхвата на някои изисквания за кредитните рейтинги. Въпреки че рейтинговите перспективи са характеристика на пазара на кредитни рейтинги, аржентинската правна и надзорна уредба не съдържа разпоредби в тази връзка. Рейтинговите перспективи не са включени в обхвата на упражнявания върху АКР надзор от „Commission Nacional de Valores“ (CNV), поради което CNV не може да изисква никаква информация във връзка с рейтинговите перспективи.
                  
               
                     (8)
                  
                  
                     С цел да се засили усещането за независимост на агенциите за кредитен рейтинг спрямо субектите, на които се присъжда кредитен рейтинг, Регламент (ЕС) № 462/2013 включва в разпоредбите относно конфликтите на интереси в член 6, параграф 4, член 6а и член 6б от Регламент (ЕО) № 1060/2009 и конфликтите, породени от акционери или членове със значителна позиция в АКР. Аржентинската правна и надзорна уредба изисква от агенциите за кредитен рейтинг да създадат подходящи и ефективни организационни и административни процедури с цел да се предотвратява, открива, отстранява, коригира и обявява всеки конфликт на интереси. Аржентинската правна и надзорна уредба не налага обаче изрично на АКР отговорност за конфликтите на интереси, породени от акционерите. Следователно на АКР не е забранено да присъждат кредитен рейтинг на субект с дялово участие над 10 % в тях, нито да предоставят консултантски услуги или да съветват относно субект с дялово участие над 5 % в тях.
                  
               
                     (9)
                  
                  
                     С Регламент (ЕС) № 462/2013 се въвеждат нови разпоредби, за да се гарантира, че поверителната информация се използва само за цели, свързани с дейностите по определяне на кредитeн рейтинг, и е защитена от измами, кражба или злоупотреба. В тази връзка в член 10, параграф 2а от Регламент (ЕО) № 1060/2009 от АКР се изисква да третират, до момента на оповестяването им, всички кредитни рейтинги, рейтингови перспективи и свързаната с тях информация като вътрешна информация. Аржентинската правна и надзорна уредба съдържа подробни изисквания за стъпките, които АКР трябва да предприемат, за да защитават поверителната информация за емитентите, с която разполагат. Следователно е налице надеждна рамка за предотвратяване на злоупотребата с поверителна информация.
                  
               
                     (10)
                  
                  
                     С Регламент (ЕС) № 462/2013 се цели рейтинговите методики да бъдат по-прозрачни и по-качествени. По силата на приложение I, раздел Г, подраздел I, параграф 3 от Регламент (ЕО) № 1060/2009 АКР са задължени да предоставят на субекта, на когото се присъжда кредитен рейтинг, възможност да посочи преди публикуването на кредитния рейтинг или на рейтинговата перспектива евентуални фактически грешки. Аржентинската правна и надзорна уредба не задължава АКР да позволяват на субекта, на когото се присъжда кредитен рейтинг, да проверява за фактически грешки в кредитния рейтинг преди публикуването му. Рейтингът трябва да се публикува веднага след като бъде одобрен от рейтинговия комитет – с оглед на защитата на инвеститорите; също така, пазарът трябва да бъде незабавно информиран за всяка промяна в даден кредитен рейтинг.
                  
               
                     (11)
                  
                  
                     С Регламент (ЕС) № 462/2013 в член 8, параграф 5а, параграф 6, букви аа) и аб), и параграф 7 от Регламент (ЕО) № 1060/2009 се въвеждат изисквания с цел да се избегнат промените в рейтинговите методики, които биха отслабили стриктността им. Налице са някои съществени разлики между аржентинската правна и надзорна уредба и уредбата на Съюза. Въпреки че аржентинската правна и надзорна уредба изисква кредитните рейтинги да се определят само по публикуваните методики, а самите методики – да бъдат периодично преглеждани, няма изрично изискване за АКР да се допитват във връзка с промените или да коригират методическите си грешки. Няма и изискване за уведомяване на всички субекти с присъден рейтинг за засягащи ги грешки в рейтинговите методики.
                  
               
                     (12)
                  
                  
                     Регламент (ЕС) № 462/2013 повишава изискванията за представяне и оповестяване на кредитните рейтинги. По силата на член 8, параграф 2 и приложение I, раздел Г, подраздел I, параграф 2а от Регламент (ЕО) № 1060/2009 АКР придружават оповестяването на методиките, моделите и основните рейтингови допускания с ясни и лесно разбираеми насоки, в които се обясняват всички допускания, параметри, ограничения и елементи на несигурност при моделите и рейтинговите методики, използвани при определянето на кредитните рейтинги. Аржентинската правна и надзорна уредба съдържа разпоредби с цел АКР да предоставят достатъчно насоки, за да могат ползвателите на даден кредитен рейтинг да го разбират. От АКР обаче не се изисква изрично да включват в даден кредитен рейтинг само информацията, свързана с кредитната оценка на субекта. Също така АКР не са задължени да посочват в кредитните си рейтинги, че те отразяват становището на дадената агенция и че на тях следва да се разчита само до известна степен.
                  
               
                     (13)
                  
                  
                     С цел засилване на конкуренцията и ограничаване на конфликтите на интереси при АКР, Регламент (ЕС) № 462/2013 въвежда в приложение I, раздел Д, подраздел II от Регламент (ЕО) № 1060/2009 изискване начисляваните от АКР такси за определянето на рейтинг и за допълнителните услуги да бъдат недискриминационни и да се основават на действителните разходи. От АКР се изисква и да оповестяват определена финансова информация. Аржентинската правна и надзорна уредба задължава АКР да предоставят информация на регулаторния си орган само за таксите, които са начислили на всеки клиент за своите услуги по определяне на кредитен рейтинг, като посочват субекта и/или инструмента и ценната книга. АКР трябва да оповестяват на уебсайта си минималните и максималните такси за своите услуги по определяне на кредитен рейтинг, за да се гарантира справедливо третиране на клиентите, но няма изискване начисляваните на клиентите такси да бъдат основани на разходите и недискриминационни.
                  
               
                     (14)
                  
                  
                     Предвид разгледаните фактори аржентинската правна и надзорна уредба на АКР не удовлетворява всички условия за еквивалентност, посочени в член 5, параграф 6, втора алинея от Регламент (ЕО) № 1060/2009. Следователно тя не може да се счита за еквивалентна на правната и надзорна уредба, създадена с посочения регламент.
                  
               
                     (15)
                  
                  
                     Поради това Решение за изпълнение 2014/246/ЕС следва да бъде отменено.
                  
               
                     (16)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение 2014/246/ЕС се отменя.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 29 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 302, 17.11.2009 г., стр. 1.
         
            (2)  Решение за изпълнение 2014/246/ЕС на Комисията от 28 април 2014 г. за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг (ОВ L 132, 3.5.2014 г., стр. 68).
         
            (3)  Регламент (ЕС) № 462/2013 на Европейския парламент и на Съвета от 21 май 2013 година за изменение на Регламент (ЕО) № 1060/2009 относно агенциите за кредитен рейтинг (ОВ L 146, 31.5.2013 г., стр. 1).